敬賦虛齋孫君容膝
作者：陳著
朝代：宋

paragraphs: 雲連屋不居，三閒葺茅茨。
田園非不寬，一畝環竹籬。
楚楚山下花，湛湛池邊□。
丈室南坡□，容膝以扁之。
誰謂方回旋，天境春熙熙。
壺中著仙翁，芥子藏須彌。
虛誕彼異端，我□異於斯。
聖賢與我對，經訓星日垂。
可以讀離騷，可以擊壤詩。
回頭紛紛者，金碧貯狂癡。
聲色性命斧，財貨盜賊資。
皇皇窘其廬，日懷不足私。
蚊蚋同旦暮，不滿一唾嗤。
豈識天下樂，本非外鑠爲。
己大物自小，心曠神斯怡。
一則萬條□，靜者動蓍龜。
吾方謀一榻，盡老聊娛嬉。
今日爲何日，此理知者誰。
達哉子孫子，吾知有吾師。